Franciscus, miseratione diuina episcopus Tiburtinus, sacro sancte Romane ecclesie cardinalis Vulteranus, alme vrbis apostolice sedis legatus de latere, venerabili in Christo patri Dei gratia episcopo Aboensi et dilecto nobis in Christo archidiacono ecclesie Aboensis salutem in Domino sempiternam. Conquestus est nobis dilectus in Christo Ericus Suenson, decanus ecclesie Lincopensis, quod Paulus Skheel, prepositus ecclesie Aboensis, ac quidem alij clerici et laici ipsum Ericum quominus quoddam perpetuum simplex beneficium ecclesiasticum, prebenda nuncupatum, ad altare sancti Sigfridi situm in ecclesia Aboensi, quod, ut asseritur, de iure patronatus laicorum existit, de quo tunc certo modo uacante auctoritate apostolica sibi prouideri mandatum extitit assequi et pacifice possidere illiusque fructus, redditus et prouentus cum integritate percipere possit, contra iusticiam impedire presumpserunt hactenus et presumunt seu alter eorum presumpsit hactenus et presumit dictusque Paulus seu ipsorum alter nullo de facto se intrusit et illud detinuit, prout detinet, indebite recipientes fructus, redditus et prouentus exinde prouenientes percipiendo ac super hijs et fructibus huiusmodi iniuriantur eidem. Jdeoque auctoritate legationis nostre et iure specialis facultatis nobis ubique locorum desuper concesse discretioni uestre per presentes mandamus, quatinus uos uel alter uestrum, uocatis qui fuerint auocandi, summarie, simpliciter et de plano procedentes, auditisque hinc inde propositis, quod iustum fuerit appellatione remota decernatis, facientes quod decreueritis per censuram eccleciasticam firmiter obseruari. Testes autem, qui fuerint nominati, si se gratia, odio uel timore subtraxerint, censura simili, appellatione non facta, compellatis ueritati testimonium perhibere. Jn quorum fidem presentes literas fieri nostrique magni sigilli iussimus et fecimus appensione communiri. Datum Rome apud sanctum Petrum, anno jncarnationis dominice millesimoquingentesimoquintodecimo, decimo kalendarum decembris, pontificatus sanctissimi in Christo patris et domini, domini Leonis, diuina prouidentia pape decimi, anno tercio. Mar. Ant. Do. Bersamj.